Meister to Liefflande. Unsirn fruntliken grut mit ganczer gunst tovor. Ersamen, vorsichtigen, leven getruwen. Desse jegenwordige bewieser, Oloff Vyncke, hefft uns wol to irkennende gegeven von etczwelken saken, de vor jw solen gehandelt wesen, alz de ok in dessir ingeslotenen zceddelen solen sien utgedruckt. Ok hefft he uns wol vorstaen laten, dat he datsulve gelt, darumb sien gut mit jw to Revall besatt is und her Cristern schuldich sall wesen, her Cristern vorbrevet und vorborget sall hebben. Is deme alzo, so mach men id em ovell deshalven besetten. Worumme bidde wie jw gancz begherliken, dat gy id darmede alzo fugen, dat he deshalven nene furder klage noch mohe und teringe hebben en durffe. Dar schut uns ane to dancke. Gegeven to Wenden an des hiligen Cristes avende anno etc. xxx°. Adress: Den ersamen und vorsichtigen mannen, borgermeistern und rathluden unsir stadt Revall, unsirn besundern leven getruwen, dandum.